31999D0615
L 244/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 13 септември 2000 година
относно контролни мерки и наказателноправни санкции по отношение на новия синтетичен наркотик 4-МТА
(1999/615/ПВР)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз,
като взе предвид Общо действие 97/396/ПВР от 16 юни 1997 г. относно обмена на информация, оценка на риска и контрола на новите синтетични наркотици (1), и по-специално члeн 5, параграф 1 от него,
като взе предвид инициативата на Комисията,
като има предвид, че:
(1)
На основание член 4, параграф 3 от Общо действие 97/396/ПВР Европейският център за мониторинг на наркотиците и наркоманиите (ЕЦМНН) изготви доклад за оценка на риска на 4-МТА (P-Methylthioamphetamine или 4-Methylthioamphetamine).
(2)
4-МТА е производно на амфетамина, при който рискът от остър ефект, включително противопоказания и свръхдозиране, е по-висок отколкото при MDMA (3,4-methylenedioxymethamphetamine). В рамките на Европейския съюз неговата употреба е свързана с голям брой смъртни случаи и случаи без фатален изход, които изискват хоспитализация.
(3)
В няколко държави-членки 4-МТА е обявен за опасен за общественото здраве. Към настоящия момент той е поставен под контрол в две държави-членки.
(4)
4-МТА е мощно психотропно вещество, което не е включено в списъците към Конвенцията на Организацията на обединените нации за борба срещу незаконния трафик на упойващи и психотропни вещества от 1971 г., което създава сериозна заплаха за общественото здраве, която е сравнима със степента на опасност на веществата, които са включени в списък I и списък II към Конвенцията, и без да има някаква явна терапевтична стойност.
(5)
В някои държави-членки е разкрит трафик на 4-МТА, който е съчетан с други забранени вещества.
(6)
Държавите-членки предприемат контролни мерки и наказателноправни санкции по отношение на 4-МТА, които са предвидени в техните националните законодателства, и са във връзка с изпълнението на задълженията по Конвенцията на Организацията на обединените нации за борба срещу незаконния трафик на упойващи и психотропни вещества от 1971 г., по отношение на веществата, включени в списък I и списък II към нея,
РЕШИ:
Член 1
Държавите-членки предприемат необходимите мерки по националните си законодателства за налагане на контролни мерки и наказателноправни санкции по отношение на 4-МТА (P-Methylthioamphetamine или 4-Methylthioamphetamine), които мерки са в изпълнение на задълженията по Конвенцията на Организацията на обединените нации за борба срещу незаконния трафик на упойващи и психотропни вещества от 1971 г., по отношение на веществата, включени в списък I и списък II към нея.
Член 2
Съгласно предвиденото в член 5, параграф 1, трета алинея от Общо действие 97/396/ПВР, държавите-членки предприемат мерките по член 1 в тримесечен срок от датата на влизане в сила на настоящото решение.
Член 3
Настоящото решение се публикува в Официален вестник.
То влиза в сила в деня след публикуването му.
Съставено в Брюксел на 13 септември 1999 година.